চা বাগানে স্বনির্ভর গোষ্ঠীর মাধ্যমে রেশন পরিষেবা চালু করার পর বিপাকে পড়েছেন শ্রমিকেরা। বেশ কিছু টেকনিক্যাল সমস্যার কারণে এই ব্যবস্থায় রেশন চালু হওয়াতে আর্থিক এবং রেশনের পরিমাণগত দিক থেকেও ক্ষতির মুখে পড়তে হল বলে শ্রমিক এবং ইউনিয়নগুলির অভিযোগ। উল্টে পুরনো ব্যবস্থায় বাগানের মাধ্যমেই রেশন পরিষেবা চালু করার দাবি তুলেছে শ্রমিকেরা।
জানা গিয়েছে, মাঝেমধ্যেই মালিকরা তাদের খেয়ালখুশি মতো বাগান বন্ধ করে চলে যাওয়ায় বাগানের রেশন ব্যবস্থা মুখ থুবড়ে পড়ে। শ্রমিকেরা কার্যত অভুক্ত থাকেন। তাই এই সমস্যা যাতে না হয় তার জন্য চা বাগানের শ্রমিকদের স্বনির্ভর গোষ্ঠীর মাধ্যমেই রেশন ব্যবস্থা চালু করা হয়েছে। আগে চা বাগানের ম্যানেজারকেই রেশনের ডিলারশিপ দেওয়া হতো বলে খাদ্য দপ্তর সুত্রে জানানো হয়েছে। 
তখন শ্রমিক পরিবারে মাথাপিছু প্রতি দু’সপ্তাহে সাড়ে ছয় কেজি করে, ৪০ পয়সা প্রতি কেজি দরে, চাল এবং আটা পেতেন শ্রমিকেরা। কিন্তু স্বনির্ভর গোষ্ঠীর মাধ্যমে এখন মাথাপিছুর পরিবর্তে পরিবার প্রতি মোট ৩৫ কেজি করে চাল পাবেন, কেজি প্রতি ২ টাকা দরে। শ্রমিকদের অভিযোগ স্বনির্ভরগোষ্ঠীর রেশন শপ চা বাগানের আউট ডিভিশনে করায় অধিকাংশকেই অনেক দূর থেকে হেঁটে রেশন শপে যেতে হবে। দুপুর ৩ টে থেকে বিকেল ৫ টা পর্যন্ত স্বনির্ভর গোষ্ঠীর দোকান থেকে রেশন দেওয়া হবে।
অথচ ওই সময় শ্রমিকদের অনেকেই কাজে থাকেন। কাজ শেষ করেই শ্রমিকেরা নিজে বা নিজের পরিবারের যে কোনও সদস্য গিয়ে রেশন নিয়ে আসতে পারেন। তাছাড়া, স্বনির্ভর গোষ্ঠীর দোকান থেকে রেশন নিতে গেলে রেশন কার্ড নিয়ে যাওয়া বাধ্যতামুলক। অথচ আগে চা বাগান থেকে রেশন নিতে গেলে বাগানের অফিসের পে-স্লিপ নিয়ে গেলেই রেশন মিলত, রেশন কার্ড লাগত না। এদিকে, চা বাগানের অধিকাংশ শ্রমিকেরই রেশন কার্ড নেই। আর যে সময়ে রেশন নিতে বলা হয়েছে, তাতে শ্রমিকদের একদিনের কাজ বন্ধ রেখে মজুরি থেকে বঞ্চিত হতে হবে।
শ্রমিকদের আরও অভিযোগ চা বাগান কর্তৃপক্ষ শ্রমিকদের মজুরি থেকে অন্যান্য সুবিধা প্রদানের মতো রেশনের জন্য রেশনের টাকা কেটে নিয়ে রেশন দিতেন। কিন্তু নতুন ব্যবস্থা চালু হওয়াতে বাগান থেকে রেশন খাতের টাকা কাটা হবে কি না তা নিয়ে কিছুই জানানো হয়নি। সেক্ষেত্রে, বাগান যদি মজুরির থেকে টাকা কাটে, আবার রেশন দোকানেও টাকা দিয়ে রসদ নিতে হয়, তা হলে আর্থিক ক্ষতির বহর আরও বাড়বে বলে শ্রমিকদের অভিযোগ।
উত্তরবঙ্গের প্রায় দেড় শতাধিক চা বাগানে সার্বিকভাবে, শুক্রবার থেকে রাজ্য সরকার স্বনির্ভর গোষ্ঠীর মাধ্যমে রেশন ব্যবস্থা চালু করতে চলেছে। অধিকাংশ চা বাগানেই মাথাপিছু ৪০ পয়সা কেজি দরে চাল এবং আটা দিত বাগানগুলি। নিজেদের সামর্থ অনুযায়ী বাগানগুলি, বিশেষ করে ডানকানের বাগান, সপ্তাহে একই পয়সায় কেজি প্রতি মাথাপিছু সাড়ে চার কেজি করে, অন্য বাগানের অনেকেই মাসে একই দামে মাথাপিছু ১০ কেজি, মথুরার মতো বাগানগুলি মাসিক মাথাপিছু ১৩ কেজি করে দিত। কিন্তু এই পরিস্থিতিতে আখেরে শ্রমিকদেরই ক্ষতি বলে মনে করছে শ্রমিক মহল।